
Când „cei mari” publică o carte, greutatea paşilor se afundă adânc, desțelenind solul pe care calcă, săpând urme 
durabile, ce vor sta drept model nu doar celor tineri, ci, trecând peste vremuri, şi generaţiilor următoare. Cartea 
doamnei Elena Maria Şorban — cercetător şi profesor de istoria muzicii la Academia Naţională de Muzică 
„Gheorghe Dima” din Cluj-Napoca — vine să întărească această convingere, prin ascuțime şi lungime a gândului, 
prin orânduirea aşezată şi cuprinzătoare a structurării şi, nu în ultimul rând, prin temeinicia cercetării. Acestea 
sunt puse în pagină într-un limbaj cumpătat — o binevenită întindere a mâinii, o generoasă invitaţie de alăturare 
într-un parcurs ce degajă ecouri propedeutice, sesizabile prin alegerea referințelor actuale şi accesibile online şi 
prin reținerea elanului ştiinţific, care nu intimidează, ci înlănțuie ideile într-o cadență potrivită, cu grijă sporită 
față de cititor. 

Prefaţa muzicologului Oleg Garaz subliniază entuziast şi sintetic importanţa cărții: traducerile literare ale 
libretelor, viziunea personală a analizei ce pune în prim-plan libretistul şi libretul, adică însemnătatea cuvântului 
(întocmai cum va fi fost nevoit să facă şi compozitorul), rigoarea structurării capitolelor, care urmează inflexibil, 
la fiecare piesă analizată, parcursul: 4J. Textul (Despre scriitor şi textul originar), 42. Traducerea în limba 
română şi B. Muzica (Despre compozitor şi lucrarea sa; Note analitice şi subiective şi Ecouri contemporane). 
Organizarea capitolelor separă, clar şi onest, materialul introductiv, sintetizat din literatura de specialitate 
(41. Textul — Despre scriitor şi textul originar, B1. Muzica — Despre compozitor şi lucrarea sa) de contribuţia 
analitică şi interpretările originale, aparținând autoarei (42. Traducerea în limba română, B2. Note analitice şi 
subiective şi B3. Ecouri contemporane). Însă, pe cât de schematică ar părea această structurare, pe atât de subtile 
ne apar asocierile ce ies la iveală în cadrul fiecărei lucrări analizate, prezentările configurând câte un univers 
aparte, îndepărtat, desluşit prin relevante resurse bibliografice, de unde se desprind gânduri, analogii, aluzii şi idei 
ispititoare sau chiar întrebări retorice, impresia cititorului fiind cea de asistent, de martor al unui specialist, care 
supune atenţiei interpretări ale trecutului istoric, ale prezentului sau interpretări ale prezentului faţă de trecut. În 
tot acest labirint de idei, volumul surprinde perspectiva cercetătorului contemporan, ale cărui filtre de valoare s-au 
decantat şi sedimentat consistent în adevărate repere de concepţie critică. 

Titlul volumului, Muzică din cuvânt. De la Bach la Beethoven, intimidează prin orizontul vast pe care îl 
cuprinde, însă ocheanul prin care este privită tema păstrează concepţia proprie autoarei — întotdeauna sistematică 
şi documentată, cu graniţe bine delimitate, pe care autoarea le prezintă în propriul cuvânt-înainte (Precizări despre 
conţinut şi redactare). Cele şase pagini (pp. 13-18) ţin loc şi de cod deontologic, un îndrumar ce ar trebui să fie 
subînţeles pentru orice muzicolog. Transparenţa declarată a demersului cercetării ne arată că, înainte de toate, au 
fost realizate analizele literare şi muzicale, iar doar mai apoi confruntarea acestora cu referinţele de specialitate — 
un aspect extraordinar de relevant pentru originalitatea volumului, care presupune atât convergenţe neașteptate în 
idei descoperite şi în scrierile altora, cât şi delimitare conştientă față de opiniile altor cercetări. 

Analiza propriu-zisă se opreşte la şase lucrări de referință din epocile cercetate (de la Bach la Beethoven), 
expuse pe rând, nucleul analizelor fiind o preocupare tot mai rar întâlnită în epoca globalizării (când toată lumea 
ştie, dar nu tocmai precis, limbi străine) — meseria de traducător de texte artistice, ce păstrează o anevoioasă 
echilibristică a sensului originar în toposul metric al versurilor, necesara rigoare a acestui demers țintind către 
opţiunea audiţiei acestor capodopere în limba română. Autoarea dezvăluie cizelarea traducerilor în mai multe 
etape: „traducere brută, prozodică, cizelare poetică, adaptare la morfologia muzicală” (p. 13). Chiar şi accentuarea 
diferită a cuvintelor, arhaizantă, devine relevantă pentru păstrarea metricii versurilor, de vreme ce muzica trebuie 
să se desfăşoare nestingherit şi în limba română, păstrând concordanța dintre accentele tonice (ale cuvântului) şi 
cele metrice (ale muzicii). Dezideratul tălmăcirii versurilor muzicilor vocale păstrează rădăcini vechi în istoria 
vieţii muzicale din România, când capodopere din Baroc şi Clasicism au fost prezentate pe înţelesul publicului, 
în limba română, maghiară sau, după caz, germană. Astfel, volumul cuprinde întregul libret tradus în limba română 
al celor şase lucrări analizate: Oratoriul de Paști şi Patimile după Matei de Johann Sebastian Bach, ciclul vocal- 
cameral Nouă arii germane de Georg Friedrich Händel, liedul Vioreaua de Wolfgang Amadeus Mozart, oratoriile 
Creaţiunea de Joseph Haydn şi Cristos pe Muntele Măslinilor de Ludwig van Beethoven. Diversitatea genurilor 
şi formelor muzicale alese prilejuiesc un tablou mozaicat al epocii, în care opţiunea compozitorului pentru anumite 
texte literare era o căutare şi o poveste particulară per se. Alături de capodoperele bachiene şi oratoriile de Haydn 
şi Beethoven, descoperim genuri camerale, cu al lor univers restrâns: ciclul vocal-cameral Noud arii germane de 
Händel, ce pendulează între stilul galant şi cel sensibil, şi care se îmbină cu exprimarea sinestezică a poemelor lui 
Barthold Heinrich Brockes, sau liedul mozartian Vioreaua, unde Mozart îl întâlneşte pe Goethe în acelaşi ton 
candid, inspirat din natură. 

Odată prezentat libretistul, istoria devenirii textului şi traducerea integrală a libretului, o a doua secţiune de 
analiză (B.) se opreşte asupra laturii muzicale. Aici, autoarea se opreşte asupra unor date succinte şi relevante 

despre compozitor şi contextul creator, în care ni se prezintă o lume bogată și diversă, cu nenumărate precizări 
legate de viața muzicală a vremii, de cutume locale (rezultat al unor cercetări istorice asidue şi de actualitate), de 
obiceiuri religioase şi laice etc., ce au menirea să ne dezvăluie mecanisme sociale şi culturale demult apuse, mult 
diferite față de cele de azi. Oportune sunt precizările critice față de literatura română de specialitate, în care se 
resimt încă retorici cu rezonanţe proletcultiste, bunăoară cele legate de marele J. S. Bach, prezentat sub formă de 
eufemism în perioada comunistă, perioadă de „desacralizare a semnificaţiilor”, ce dorea să mascheze viaţa profund 
religioasă în care trăia Cantorul de la Leipzig (pp. 85-86). Lucrările bachiene oferă ocazia de a corija 
contorsionările interpretative ale muzicii sale din spațiul românesc: critica fermă faţă de „umanistul Bach” (Ioana 
Ştefănescu) sau cea față de „Orfeul pământean” (Ovidiu Varga) este improprie față de normalitatea epocii 
compozitorului, în care teologia creștină era reglatoare a vieții politice, culturale, sociale, în fine, a vieții curente. 
Simboluri creștine, numerologie muzicală, sensibile elemente de retorică, procedee de „reciclare” muzicală 
(parodiere), subtile interpretări ale textului, practici specifice epocii sunt analizate cu precizie în limbajul 
terminologic, expunând, clarificând şi evidențiind confuzii ce persistă în literatura românească de specialitate. 

Un loc deosebit este acordat receptării acestor creaţii în spaţiul geografic românesc. Aplecarea autoarei în 
cultura românească (cu precădere transilvană) prilejuieşte o seamă de adnotări şi comparații edificatoare, 
conexiuni sugestive, ce au rolul de a racorda reperele occidentale în spaţiul românesc. Astfel, folosindu-se de 
emblema literaturii germane — Johann Wolfgang von Goethe —, este menționat pandantul românesc, 
contemporanul său, lenăchiţă Văcărescu, în ale cărui poeme de amor din secolul al XVIII-lea descoperim același 
stil literar naiv-sentimental (pp. 112-113). Reverberaţii ale genului specific cultului religios de Patimi în creația 
componistică din România (Paul Constantinescu, cu ale sale oratorii de suflu bizantin, şi Hans-Peter Türk, care 
aparține comunităţii transilvane săseşti contemporane) subliniază importanţa lui Bach pentru cultura muzicală 
românească. Legată de receptarea Creaţiunii de Haydn în România, este evocată şi intenția, clandestină în 
Comunism, a dirijorului Erich Bergel de a realiza un turneu în biserici din Transilvania cu această capodoperă cu 
bogată istorie aici; tentativa sa de succes, însă soldată cu represalii, păstrează accente tragi-comice ale anchetei 
efectuate de vigilenţii amploaiaţi ai Securității. Imaginea eroică, beethoveniană, a lui Cristos pe Muntele 
Măslinilor inspiră autoarei aceeaşi metaforă cu compoziţia Yalta a pictorului parizian contemporan Victor Cupşa, 
originar din Dej. Menţiunile documentate legate de primele audiții de pe teritoriul României şi ale actorilor vieții 
muzicale completează imaginea de ansamblu a vieţii muzicale românești. 

Un subcapitol deosebit, care ne prezintă interesul autoarei nu doar faţă de trecutul deja consumat, ci şi față de 
prezent şi felul în care operele trecutului se conturează artistic în conştiinţa contemporană, este cel intitulat Ecouri 
contemporane, ce cuprinde adaptări şi interpretări din ultimele decenii ale celor şase piese analizate. Un spaţiu 
generos îi este dedicat marelui Bach (pp. 84-96). Receptarea muzicii bachiene este urmărită în artele dramatice 
contemporane (filme artistice şi documentare, diverse producții scenice, balete), prin analize ce izbutesc să 
descifreze mesaje valorice în simbolismul criptic al artelor contemporane (comentate sunt: filmul X Vangelo 
secondo Matteo de Pier Paolo Pasolini; baletul coregrafului John Neumeier; „«ritualizarea» scenică” imaginată 
de regizorul Peter Sellars; filmul regizorului Ramón Gieling; producţia scenică de Romeo Castellucci). Analiza 
Creaţiunii de Haydn prilejuieşte rafinate comentarii legate de interpretări comparate: Leonard Bernstein sau 
Trevor Pinnock. Nu lipsesc nici aprecieri legate de receptarea în muzica contemporană de divertisment, bunăoară 
a lui Mozart, prin interpretarea piesei Das Veilchen de către cântăreaţa Nina Hagen într-un stil hibrid, provocator 
(punkademics), alegere ce vădeşte lipsa de prejudecăţi a autoarei, care se apropie cu aceeaşi dăruire de analist şi 
asupra aşa-zisei muzici lejere (pp. 118-119). 

Temeinicia analizei muzicale se consolidează, pe de o parte, pe interpretări ale reperelor din epocă (retorica 
muzicală şi conţinutul expresiv al tonalităţilor), în felul în care au fost formulate atunci; pe de altă parte, fiecare 
analiză păstrează legătura cu prezentul, prin referinţe ale receptării pieselor alese în contemporaneitate. În sprijinul 
fundamentului ştiinţific, în finalul volumului ne sunt expuse două referinţe pentru Baroc şi Clasicism, traduceri 
ale celor mai relevante secţiuni din tratate ale epocii: Conţinutul expresiv al tonalităților la Mattheson 
(pp. 173-177), respectiv la Schubart (pp. 179-182). Glosarul din finalul volumului (pp. 189-200) completează 
panoplia terminologică specifică epocilor la care se face referire pe parcursul volumului. Totodată, se subliniază 
convingerea autoarei că virtuozitatea şi măiestria tehnică a instrumentiştilor şi cântăreților trebuie orientate în mod 
necesar înspre expresivitate, înspre înrâurirea emoțţiei în ascultători — un ţel necesar şi de neocolit al artei muzicale 
(de atunci şi acum). Astfel, traducerile din textele lui Mattheson şi Schubart stau la dispoziţia interpreţilor drept 
un ghid orientativ despre semnificaţiile din trecut ale tonalităţilor, pus la dispoziţia oricărui interpret doritor să 
pătrundă înţelesul muzicii cuprinsă în perimetrul „de la Bach la Beethoven”. 

Avem în faţă un volum consistent, a cărui parcurgere confirmă un demers solid prin explorarea îndeaproape a 
textelor în calitate de traducător, cuprinzător prin epocile abordate şi varietatea de informaţii pe care le implică, 
exemplar prin alcătuirea sa metodică, surprinzător prin capacitatea de sinteză şi original prin observaţiile analitice 
sensibile şi scrutătoare. Aşteptăm cu nerăbdare continuarea! 

